羊城通

羊城通係中國廣州市嘅交通儲值卡，可用來坐公共汽車、的士、地鐵、渡輪，亦可以用來喺某啲商店找數。而家已經加入咗嶺南通系統，所有羊城通卡唔使換卡就可以喺嶺南通嘅使用範圍裡邊用。

系統概述 
羊城通系統嘅全名係廣州市城市公共交通電子收費系統建設工程，係廣州市嘅一項重點工程。工程分為後台管理中心、前台公用子系統同地鐵子系統，分別由廣州羊城通有限公司、廣州市公共交通數據管理中心同廣州地鐵公司負責起同管。

經營狀況 
羊城通電子收費系統發展得好快。由2001年12月30號試行至今，已可用喺廣州市內所有公共汽車、輪渡、地鐵各站同埋一啲電信業務同商務小額消費，應用區域亦都由廣州市區擴大到增城、花都、番禺、佛山南海區等地。至而家已發行超過300萬張卡，每日刷卡超過咗180萬次。番禺原有嘅番禺通亦都逐步被羊城通替代。

羊城通積極拓展緊跨區服務，希望一卡通曬珠江三角洲嘅公交電子收費。 

羊城通除咗繼續喺交通領域擴展、仲拓展到電信電話同小額消費領域，使羊城通成為集公交通、電信通、商務通于一身嘅電子收費卡。 

羊城通卡嘅管理功能亦已經拓展到機關事業單位考勤、門禁系統、物業管理等領域，作為員工卡、小區業主卡、學生證等證照卡，為企業、住宅小區、校園等集體社區提供身份識別、門禁、員工考勤、保安巡更管理等社區內部管理。目前已成功應用喺司機考勤同翠雅苑嘅小區門禁系統 。2004年9月廣州大學城開通咗集公交、飯堂、醫療、圖書館通行、上機/上網通行、帶門禁的通道等功能嘅羊城通一卡通。

種類同價格 
羊城通有押金卡、紀念卡、聯名卡同異型卡四種。聯名卡除咗普通羊城通卡小額消費功能，仲有銀行卡理財消費功能。 

押金卡可以喺地鐵站服務亭、羊城通便利站同幾間知名連鎖便利店買到，售價係￥20，即係押金，退卡嗰時可以攞返。
不過宜家好多賣羊城通嘅地方都會出現押金卡缺貨嘅情況，跟著就兜售啲“紀念版”，通常賣￥35。但紀念版羊城通真係唔退得卡嘅，而且所謂嘅“紀念版”都係好普通，可以講通街嘅紀念版嘅款式都一樣，冇咩收藏意義。不過押金卡缺貨嘅問題其實原因在於押金卡嗰￥20可以退得返，所以好多人買卡都係搵押金卡先，好賣所以就成日缺貨。喺靠近交通樞紐嘅便利店，即使每隔兩三日就入二三十張卡返來賣，但都好快會賣嗮。
紀念卡同異型卡無押金，唔退得； 
聯名卡無押金，芯片帳戶唔可以掛失；
異型卡包括手表、鑰匙扣、手機掛繩等。

用法 

羊城通係一種非接觸式智能卡，係電子貨幣中使用上好方便。無論係進行交易定是充值，操作都好簡單。

用來畀錢 
用羊城通畀錢嗰陣，用者只需將羊城通卡放近機器嘅驗卡區域，錢就會自動被扣。交易時間平均0.3秒。交易完，讀卡器會“嘀”一聲響，顯示屏會顯示被扣嘅金額同卡嘅余額。而高音調、長時間嘅“嗶哩嗶哩”聲，就代表交易未完，羊城通機會著紅燈。常見嘅原因係張卡未對準驗卡區、或張卡唔夠錢。

由於羊城通係非接觸式智能卡，所以就算隔著几厘米嘅普通物料，只要對准驗卡區域，都可以感應得到，所以只需攞起荷包、手袋甚至係將裝有衫嘅袋放近驗卡區域，都可以進行羊城通交易。

充值 
人工充值地點：市內知名連鎖便利店及餅屋、部分銀行同埋郵局、設有羊城通便利站嘅加盟士多、各個地鐵站入面嘅天天洗衣店、羊城通客戶服務中心、已加盟羊城通公司嘅中國福利彩票售賣店。

自助充值機分布地點：市區設有「自助服務區」嘅中國工商銀行、交通銀行、中國民生銀行、地鐵站同商場入面嘅「好易」充值機、各區電信局嘅「交費易」電子交費機。

捆綁銀行卡，當羊城通放喺自動充值機上就可以自動咁充值，不過呢個方法比較唔安全，所以很少市民會用。

注：目前喺各個地鐵站大堂嘅服務窗羊城通充值業務已經取消咗。

可以用得嘅地方 

羊城通幾乎適用於廣州市所有嘅公共交通工具同埋部分嘅大型連鎖店，例如部分百佳、勝佳超市、麥當勞、肯德基快餐店同全線7-ELEVEN、全家FamilyMart、Circle K、喜士多、Vango便利店等。廣州好多新款機器都接受羊城通付款，包括收費公用電話亭等。

亦可以喺嶺南通支持嘅地區使用。

折扣優惠 
當使用羊城通坐地鐵嗰陣，地鐵公司會收取比單程票平嘅車費，折扣係單程票價嘅9.5折。

以前嘅優惠措施係，羊城通系統喺2001年12月30號投入試運行，嗰時為咗配合系統嘅應用同埋推廣，各公交公司都實行咗坐車九五折嘅優惠措施，但係由2003年9月1日起，各公交公司對攞羊城通卡乘坐車者恢復按物價部門核定嘅標準收費。乘客持羊城通卡乘坐公共汽車、渡輪，可以享受嘅九五折優惠被取消，祗有地鐵公司繼續保留9.5折優惠措施

退卡 
持卡人祗可喺羊城通客戶服務中心退卡。

范圍：僅限普通票卡，其他種類卡唔辦理該業務。普通票卡余額大于10元
 現場讀得出卡入面嘅余額嘅，即時辦理退款手續；
 現場讀唔出卡內余額嘅，需要經技術檢測核查7個工作日後，憑回執辦理退款手續。

客戶服務中心地址：
 東華東：越秀區東華東路車路邊37號，東華南路巴士站後邊 
 人民北：越秀區人民北路466號，西門口巴士站後邊 
 公園前：越秀區地鐵公園前站站內J出口附近商舖
 體育西：天河區地鐵體育西路站站內G出口附近商鋪
 動物園：越秀區地鐵動物園站站內C出口附近商舖
 客村：海珠區地鐵客村站站內商舖
 魚珠：黃埔區地鐵魚珠站站內C出口附近商舖
 廣州東站：天河區地鐵廣州東站站內H/J出口附近商舖
 花地灣：荔灣區地鐵花地灣站站內A/D出口附近商舖
 黃閣汽車城：南沙區地鐵黃閣汽車城站站內A出口附近商舖
 漢溪長隆：番禺區地鐵漢溪長隆站站內C出口附近商舖
 白雲文化廣場：白雲區地鐵白雲文化廣場站站內C出口附近商舖

缺點 
由於除學生卡、老人優待卡以外嘅羊城通都係唔記名嘅，唔見咗就只可以買過張新嘅，唔可以申請掛失。近排新開嘅羊城通捆綁銀行卡充值嘅業務，咁捆綁咗賬戶嘅持卡者更加唔可以唔見張卡，唔見嘅話銀行卡入面嘅存款就可能會被人充入羊城通卡使嗮。

創新不足，近年來推出嘅新產品都無受到消費者太大嘅青睞。譬如支付寶、財付通網上充值服務，由於羊城通遲遲未開始研發結合NFC技術嘅充值方式，導致用家眼見北京市政一卡通等其他城市嘅手機NFC充值服務，自己就要喺網上付款充值後，再跑到人工或自動充值網點進行飛充。而網充寶嘅高價錢、操作複雜性就更加睇唔出佢係一款面向大眾消費者嘅產品。

嶺南通
香港嘅八達通
澳門嘅澳門通

廣州羊城通有限公司

商業
廣州交通
智能卡